[{"text_idx": "#000005", "text": "Momentuz, ez dakigu Fagoagak erantzun zuenik eta, egin bazuen, zein hizkuntzatan erantzun zuen (nahiz eta badakigun baimena luzatu ziotela Gerezietari), ez delako topatu dokumentu hori."}, {"text_idx": "#000011", "text": "Barkatu nire ausardia, segurtatzen zaitudalarik nitzala, eta izanen, bizi naizeno, amodio eta humilitate osoarekin, afekzione eta errespetu osoarekin."}, {"text_idx": "#000015", "text": "Emakumeenganako indarkeriaren kontrako nazioarteko egunaren harira, tximeleta more eraldatzaileak ekarri nahi izan ditugu Hondarribiako eta Getariako Udal Liburutegietara."}, {"text_idx": "#000017", "text": "Bi ahizpa hauen ezizenaz baliatuta eta tximeleta baten hegaldiak munduko toki ezberdinetan eragin dezakeen indar eraldatzailearen teoria abiapuntutzat hartuta, jendarte hobeago baten eraikuntza sinbolizatzen eta aldarrikatzen duten tximeleta moreak sortzen hasi ziren Itziar eta Isabel. Ordutik hona, pertsona eta eragile mordo bat atxikitu zaizkie tximeleta eraldatzaile hauen sorkuntzara, gero eta handiagoa bihurtu da mugimendua. Getariako eta Hondarribiako Udal Liburutegietan ere ekimenarekin bat egin nahi izan dugu eta horregatik, tximeleta more eraldatzaileak sortzera gonbidatu nahi zaituztegu azaro honetan zehar. Nahi duzuen material edo gisakoak izan daitezke eta jendarte hobeago baten eraikuntzan lagundu dezakeela iruditzen zaizun hitz, esaldi, aldarri edo marrazkia ipini diezaiokezue. Hauek guztiak bi liburutegiak azaroaren 25aren kontestura atontzeko erabiliko ditugu."}, {"text_idx": "#000018", "text": "Tximeleta hauen bidez denontzat hobeagoa izango den jendarte horren bidean gure hondar ale sinbolikoa ipiniko dugu... Beraz, Hondarribian ala Getarian, animatu zurea sortzera eta ekarriguzu! Edo etorri liburutegietara hauexek sortzera... Zuen zain."}, {"text_idx": "#000019", "text": "Eta dagoeneko lau urte Hondarribiko Liburutegian!"}, {"text_idx": "#000020", "text": "Liburutegi eguna nazioarte mailakoa da eta urriak 24ean ospatzen da 1997tik. Egun honen oinarrian Sarajevoko Liburutegiaren efemeridea dago (izan ere, urriak 24 batean, 1992koan, guztiz suntsitua izan zen Balkanetako gatazka eta gerretan) eta Sarajevokoa bera eta munduko beste liburutegi mota guztiak omentzeko hasi zen ospatzen. Liburutegi guztiei merezitako aitortza egiten die, bakoitzak munduko bere txokotik ezagutza eta kultura jendarte guztiaren eskura ipintzeko gauzatzen duten jardun anitzagatik. Aurtengo lema \u201cLiburutegiak: irakurtzea, ikastea, deskubritzea\u201d da eta liburutegiek euskarri eta ekintza ezberdinen bidez, kultura, mundu ikuskera eta ezagutza anitzak zabaltzeko gauzatzen duten ezinbesteko paper hori aldarrikatu eta aitortu nahi du."}, {"text_idx": "#000021", "text": "Liburutegien Nazioarteko eguna Getariako herri liburutegiaren eguna ere bada, noski. Hemen ere bagara eta ahal dugun heinean izan nahi dugu, ezagutza eta mundu ikuskera anitzak euskarri ezberdinen bidez jendarte guztiaren eskuragarri ipini nahi dituen topaleku libre, anitz eta ireki bat. Horregatik guztiagatik, egun berezi hau ospatu egin nahi dugu hemen ere bai."}, {"text_idx": "#000022", "text": "Getariako liburutegiak hain justu, itsasoa du gai ardatzetako bat. Beraz, Liburutegien Eguna itsasoko animali eta ekosistemak batez ere landuz ospatzea pentsatu dugu. Eta hauxe hain justu ere, jolasaren euskarria erabiliz egitea. Itsasoa lantzeko balio duen material bibliografiko ezberdina erakusgai eta erdigunean jarriko dugu ere bai eta ordenagailua egun batez behintzat ahal den heinean aisialdirako ez-erabilgarri ipintzea ere pentsatu dugu. Mahai jolasak erdigunean kokatzeko eta pantailekiko adikzioa pixka batean arintzeko."}, {"text_idx": "#000024", "text": "Martinez de Mendaroren botozko taularen ikerketa"}, {"text_idx": "#000025", "text": "LUMINESZENTEAK: emakumeen aurkako indarkeria ikusezinak ikusarazteko 63 historia"}, {"text_idx": "#000026", "text": "\u2018LUMINESZENTEAK. Emakumeen aurkako indarkeria ikusezinak, eta erresilientzia historia zenbait\u2019 liburu eta erakusketa homonimoak diskurtso nagusietan oihartzunik eta lekurik ez duten emakumeen testigantzak nahiz argazkiak biltzen ditu."}, {"text_idx": "#000027", "text": "Igone Mariezkurrena Fernandez kazetariak eta Irantzu Pastor Ordoki argazkilariak maiz erregistrorik, neurketarik eta izenik ere ez duten bortxetan ipini dute arreta."}, {"text_idx": "#000031", "text": "Abuztuak 30eko astelehen hartan itzuli ginen udako oporretatik Getariako Udal Liburutegira. Jakingo duzuen bezala, abuztuan itxita egon zen eta uztailean goizeko ordutegiarekin jardun genuen. Nahiko lasaiak izan zirenez, haur eta gazte literaturako liburuak berrantolatzeko probestu nahi izan genituen egun haiek. Etortzear zegoen ikasturte berria txukun hasi ahal izateko, besteak beste."}, {"text_idx": "#000032", "text": "Lehen, egilearen arabera antolatuta eta ordenatuta zeuden liburu hauek. Txukunagoa ikusi eta suertatuko zelakoan, bildumaren arabera antolatu nahi izan genituen eta horri ekin genion ekaina bukaera aldera. Liburutegiko ohiko haur erabiltzaile batzuen laguntza tarteko, 8-12 urte arteko haur-liburuen (kolore berdearekin ezaugarritu ditugunak) eta 12 urtetik aurrerako gazte liburuen (kolore horidunak) apalategiak guztiz hustu eta denontzako errazagoa eta erosoagoa suertatuko delakoan gauden antolamendu berri batekin bete ditugu berriro. Liburu bakoitza dagokion bere bildumako beste liburuekin multzokatzen aritu ginen eta bildumarik gabekoak beste guztietatik bereizten. Bakoitzari zegokion aldaketa digital eta fisikoa egin ostean, apaletara eraman genituen guztiak berriz. Kasu honetan jadanik, bildumaka antolatuta. Apalak bizitza berri bat hartu du eta esango genuke harrera ona izaten ari dela erabiltzaileen aldetik. Laguntzaile benetan finak eduki genituen prozesu honetan eta hemendik gure eskerrak bidaltzeko probestu nahi dugu."}, {"text_idx": "#000033", "text": "Apalategiaren antolaketa berri honetan hurrenkera honetan kokatu ditugu liburuak: lehen lehenik, haur literaturako klasikoak kokatu ditugu. Ondoren, bildumarik gabeko aleak, (gometx marroi batekin bereizi ditugunak). Azkenik, beste liburu guztiak bildumaka eta alfabetikoki ordenatuta. Honela, bilduma bereko liburuak nahi izanez gero, denontzat aurkitzeko errazagoa izango dela espero dugu. Kuxkuxeatzera animatzen bazarete, hemen izango gara, beti bezala, zuen zain. Prozesu berbera egiten gabiltza orain 5-8 urte arteko haur liburuekin, kolore gorriarekin ezaugarrituta daudenak. Horregatik sumatuko zenituzten agian liburu hauek apur bat aldrebesatuta."}, {"text_idx": "#000034", "text": "Ikasturtea ondo hasteko asmoarekin ere, erosketatxo bat egin dugu irailean. Itsasoa, mundubira, erabiltzaileen eskaerak, euskarazko literatur berritasun batzuk, Getariako \u201cKatukale\u201d irakurle taldean landuko dituzten eleberriak eta beste proposamen apur batzuk adin eta gustu ezberdinetarako. Etorri hauxe kuxkuxeatzera ere bai eta zure gustokoa aukeratzera."}, {"text_idx": "#000040", "text": "Aste honetan amaitu da Luis Gascaren ibilia. Beti Komikiguneari lotuta gogoratuko dugun pertsona da honakoa. Komikigunean lanean hasi ginenean ezagutu genuen, berea baitzen Aldundiak eskuratu zuen lehen komiki funtsa eta Komikigunea sortzeko ideia ere ordutik izan baitu bueltaka Gipuzkoako Foru Aldundiak."}, {"text_idx": "#000041", "text": "1933an sortu zen Luis Gasca Donostian eta gaztetatik izan zuen komikiarekiko zaletasuna, baita berak hainbestetan aipatzen zuen kultura popularrarekiko hartu-emana ere. Alegia, ipuinak, ilustraziodun liburuak, izan fikziozkoak zein erreferentziazkoak... horrelakoak biltzen hasi zen kontzientzia hartu orduko. Gainera, bere ibilbidean zehar hainbat argitaletxetan lan egin du, baita baten bat sortu eta kudeatu ere, esaterako Buru Lan edo Pala. Komiki argitaratzaile handien ondoan egon da beti, esaterako Planeta argitaletxearekin harreman estua zuen, eta horren lekuko da Pere Olive\u0301, argitaletxe handiaren zuzendari artistikoa, bere funtsa ere Komikigunean lagatzea erabaki zuena, dagoeneko Luisek ere bere funtsa hemen zuelako."}, {"text_idx": "#000042", "text": "Eta ezin aipatu gabe utzi zinema eta Luisen arteko harremana ere. Zinemaldiko zuzendari kargua betetzeraino, aktore zein zinemagileekin hainbat hartu-eman izandakoa, hainbat biografiaren sustatzaile gisa aritua eta kritikari gisa egindako hainbat lan ere burutu dituena."}, {"text_idx": "#000043", "text": "Gaur egun Komikigunean dauden funtsen artean berea da handiena, bai bolumenean eta baita aniztasunean ere. Dena den, geroztik euskarazko eta bertako beste hainbat funtsekin batera (In\u0303aki Larrimbe, Gueren\u0303u, Fanxinoteka e.a.) penintsulan dagoen zentro espezializatuenetarikoa da egun komikiaren esparruan Komikigunea."}, {"text_idx": "#000044", "text": "Luis Gasca egile gisa duten argitalpenak"}, {"text_idx": "#000051", "text": "Baina gainera, beste pausu garrantzitsu bat ere eman du. Artxiboaren kokapena aldatu du. Gela egokiago batera lekualdatuko ditu oraingoz ia 700 kutxa hartzen dituen funtsa. Teilatupean bereizketa bat egin eta guztiz modernizatu du artxiboa jasoko duen txokoa. Honetarako, armairu konpaktuak ere erosi ditu. Lekua probesteaz gain, dokumentuak giltzapetuta egongo dira teilatupean."}, {"text_idx": "#000053", "text": "Pertsonaien animazio tailerra Komikigunearen eskutik"}, {"text_idx": "#000054", "text": "Komikigunean Ereitenen eskutik burutzen ditugun katalogazio eta funtsen kudeaketa lanez gain, komikigileei bereziki, baina edozein marrazkilariri zuzendutako formakuntza saioak ere antolatzen ditugu. Aurten, pertsonaiak nola animatu eta nola erabili erakutsiko digu Unai Gerra animazioan adituak. Hauxe da ikastaroari buruzko informazio zehatza:"}, {"text_idx": "#000055", "text": "Unai Guerrak 20 urte baino gehiago daramatza grafismoan eta animazioan profesionalki lanean. Hainbat zinema eta telebista ekoiztetxe zein telebista kateetan lan egin du. Orange, Ritz, Cinfa, Sony, Heineken... bezelako bezeroentzako kanpaina handiak egin izan ditu. Animaziozko film laburrak zuzendu ditu eta telesail eta luzemetraietarako kreditu eta efektu bisual ugari diseinatu ere bai."}, {"text_idx": "#000056", "text": "Tailer honetan Adobe After Effectsen oinarrizko erabilera aztertuko dugu, gure marrazkiei mugimendua emateko eta animazioak esportatzen ikasteko, eta ostera, bakoitzaren sare sozialetan erabili ahal izateko."}, {"text_idx": "#000057", "text": "Ez da beharrezkoa programari buruzko aurretiko ezagutzarik izatea, baina tailerrean parte hartu aurretik, programa instalatuta izatea gomendagarria da. Era berean, kominigarria da zuen ordenagailu eramangarriak ekartzea erabiltzen duzuen marrazketa-programa eskura izateko (Clip Art Studio, Photoshop, Illustrator, Krita...)."}, {"text_idx": "#000061", "text": "\u2013 Animazioak egiteko oinarrizko tresnak\n\u2013 Inportazioa eta geruzen erabilera After Effects-en\n\u2013 Hierarkiak eta materialaren antolaketa\n\u2013 Pertsonaien animazioari buruzko oinarrizko kontzeptuak"}, {"text_idx": "#000062", "text": "Denok dakigu liburutegietan dagoen fondo mota adina erabiltzaile daudela. Erabiltzaileek zer topatzen duten liburutegietan ez da gehienetan erraza azaltzen edota ikusten. Baina Hondarribiko liburutegian saiatuko gara. Eta helburu horrekin Liburutegia sormen iturri programa aurkeztu nahi dizuegu."}, {"text_idx": "#000063", "text": "Gehienoi gertatu zaigu noizbait zeozer ikusi, entzun, usaindu eta pelikula edota libururen batekin oroitzapen bat etortzea burura. Nori ez zaio gertatu tomate orlegi frijituak, katxiporreta, ziri magikoak... entzun, eta pelikula edota liburua burura etortzea. Hori erraz ikusten da, baina beste hainbatetan konturatu gabeko zenbat gauzek izan ote dute eragina gure egunerokoan!"}, {"text_idx": "#000064", "text": "Izandako eragin guztiak ezinezkoa da azaltzea, noski, baina liburutegian adibide batzuk eskuragarri jarri nahi izan ditugu. Gure erabiltzaileak diren hainbat sortzailerekin harremanetan jarri gara. Eskatu diegu beraien lanen bat liburutegian jartzeko, eta gure funtsean dauden materialetatik (aldizkariak, liburuak, cdak, dvdak...) aukeraketa bat egin behar izan dute beraien obran eragina izan dutena horiek elkarren ondoan jartzeko. Hori ondo ulertzeko bakoitzaren azalpena bideo laburretan jaso dugu, horiek QR bidez eskuragarri ere jarriz. Honako hau Urtzi Ibarguenena da."}, {"text_idx": "#000065", "text": "Programaren barruan honako ekitaldi hauek antolatu ditugu:"}, {"text_idx": "#000066", "text": "Maiatzaren 19an, 19:00tan, sortzaileen dokumental hauek eskainiko ditugu: Telmo Basterretxea-ren \u201cLa persona que ma\u0301s admiro\u201d (Showing Film Adwards, 2016), Maite Caballero-ren \u201cCue\u0301ntame mas sobre tu trabajo\u201d (Genis Rigol-ekin batera, Residencias Irudika, 2019), Sandra Cuesta-ren \u201cVecinos, bandurrias & gu\u0308ateques\u201d (Larraitz Torres-ekin batera, 2009) eta Ane Mun\u0303oz-en \u201cBasurdea\u201d (2002)"}, {"text_idx": "#000067", "text": "Maiatzaren 21ean, 18:30etan, gazteei zuzendutako Rap tailerra eskainiko dugu Andoni Olaetxea-k (Pelax taldea) gidatuta."}, {"text_idx": "#000070", "text": "Logika kapitalista, gure egunerokoa goitik behera gidatzen duen bat eta bakarra, kaleko pertsona xumeenetik gutako bakoitzaren eskubide eta ongizateaz arduratzen direla dioten erakunde publikoetaraino. Eskubideak. Ongizatea. Ahoa betetzen duten hitzak poltsikora begiratu bitartean noski, nola bestela?"}, {"text_idx": "#000071", "text": "Artxibo, liburutegi eta museoetan mugitzen gara ereitendarrak, nahiz eta bestelako zenbait txangurrotan aurkitzea arraroa ez izan. Gure lan mundu txiki honetako baso zakar eta ilunetan urte dezente daramatza Ereitenek argi pixka baten bila. Arautu gabeko iluntasunean argiaren bila. Urteetan zehar bila ibilita, azkenean konturatu gara argia bilatzerik ez zegoela, argia bera existitzen ez zelako. Argia eskaini behar zutenak ustelduta zeudelako."}, {"text_idx": "#000074", "text": "Euskarara orain ekarri dugun Zerocalcareren komikia haren lehen lan luzea izan zen. Italiako komikiaren aro berria zenbatzeko unitatea da lan hau; horrela, lehen argitaratzetik ehun eta hirurogeita hamar mila ale pasa dira dagoeneko (itzulpenak aintzat hartu gabe)."}, {"text_idx": "#000075", "text": "Italiako komikigintza eraldatzeaz gain, marrazkilariaren bizitza ere errotik aldatu zuen liburu honek: Zerobersoaren, Zeroren unibertsoaren jaiotza-eztanda izan zen hura. Horregatik ere, lehen lana izanagatik ere, orain arte euskaraz ezagutu dugun oso bestelako Zerocalcare topatuko dugu hemen."}, {"text_idx": "#000076", "text": "Euskarazko edizioan italierazko La profezia dell\u2019armadillo Artist Editon delakoaren azala aukeratu dugu, bai eta BAO argitaletxearen buru Michele Foschiniren hitzaurre propioa txertatu ere."}, {"text_idx": "#000077", "text": "\u2018Ametsen portua\u2019, Pasaia eta zinema lotzen dituen liburua"}, {"text_idx": "#000084", "text": "Egun, zinema aretorik ez; bai, ordea, euskal zinemagintzaren egoitza nagusienetakoa."}, {"text_idx": "#000085", "text": "Koldo Almandozen lan hau ez da solik ederra; ongi dokumentatua da gainera. Liburua izatearren, etorkizuneko badia amesteko film ona ere bada."}, {"text_idx": "#000086", "text": "Erreferentziazko liburuen antolamendu berria Getariako liburutegian"}, {"text_idx": "#000087", "text": "Liburutegi guztietan egoten dira erreferentziazko liburuak deitzen ditugunak. Gaiak landu eta mundua ulertzen laguntzen digutenak dira baina, ez-fikziotik. Ikasketetarako, ikerketarako edota kontsultarako erabili izaten ditugun horiek."}, {"text_idx": "#000088", "text": "Material mota hau badugu Getariako liburutegian ere bai, noski. Bai heldu eta haurren gunean. Eta ikusiko zenuten bezala, helduen gunekoarekin gora eta behera gabiltza azkenaldian. Izan ere, Getariako liburutegiak atal honetan dituen liburuentzat sailkapen edo antolamendu berri bat sortzen aritu gara iazko otsailetik. Bertan ditugun gai guztiak modu sinple eta errazago batean islatzen lagunduko digun antolamendu bat diseinatu nahi izan dugu. Baita, gero, eduki zehatzen bat topatzerako garaian, bidea erraztuko digun bat. Funtsa eta liburutegi berari Getariako nortasuna indartu nahi izan diogu ere bai. Horregatik, Getaria herri bezala ezaugarritu dezaketen gai batzuk lehenetsi egin ditugu."}, {"text_idx": "#000089", "text": "Hortaz, bi ideia nagusi hauetatik abiatuta, bi bloke edo multzo nagusitan antolatu dugu funts osoa. Lehenengoa eta lehentasuna eman nahi izanagatik, Getaria munduan deitu dugu (oraindik honekin dihardugu) eta bertan Getaria eta Urola Kostari buruz jakintza ezberdinetatik idatzi diren lanak, Getariako sortzaileen lanak eta Getaria bera herri bezala ezaugarritzen duten hainbat gai eta hauen azpigaien materiala bilduko dugu. Hala nola Itsasoa, Bidaiak eta abenturak eta Migrazioa. Juan Sebastian Elkano eta berekin egon ziren guztien arrasto bidaiari eta abenturazalean eta honek guztiak eragin ditzakeen hausnarketetan oinarrituta, gehienbat. Migrazioa eta Mundu egoera atalak lehen multzo honekin lotu nahi izan ditugu ere bai. Izan ere, bidaia eta abenturek lehengo eta egungo migrazioez pentsatu eta hausnartzera bideratu gaitzakete eta migrazioaren gaiak aldi berean, mugimendu migratorioen arrazoietan hausnartzen gelditzen bagara, unean uneko mundu egoeraz pentsatu eta hausnartzera bideratu. Mundu-biraren ideiak berak ere, egungo munduaren nolakotasunaz galdetzera eraman gaitzake."}, {"text_idx": "#000090", "text": "Bigarren multzoa, (eta mundu egoeraren haria jarraituta) jadanik bukatuta duguna, Euskal Herria eta inguratzen gaituen mundua deitu dugu eta bertan liburutegian ditugun beste gai guztiak eta hauen azpigaiak barne-bildu ditugu. Gure inguru eta mundua ulertzeko ere ezinbestekoak. Hementxe topatuko ditugu besteak beste: Euskal Herriko eta hemendik kanpoko lan munduaz, genero desorekaz, hizkuntzaren mundu eta aniztasunaz, usadio eta folkloreez, historiaz, hazkuntzaz eta hezkuntzaz, elikaduraz, osasunaz, aisialdiaz, sormenaz edota bere osotasunean bizitzaz hausnartzen lagundu diezaguketen materialak."}, {"text_idx": "#000091", "text": "Ezagutzaren antolamendu honen bidez, munduan zehar murgiltzeko, bidaiatzeko, erantzunak topatzeko (edo nahiago baduzue, galtzeko) modu berri bat proposatu nahi izan dizuegu, funtsean. Helduleku bat eman. Liburutegietan azkenean, hori guztia egiten baitugu, ezta? Animatu zaitezte, hemen izango gara eta."}, {"text_idx": "#000092", "text": "\u2018Komikia generoka\u2019 erakusketa Koldo Mitxelena liburutegian"}, {"text_idx": "#000094", "text": "Komikiak irudia oinarri duten kontakizunak dira. Zineman, literaturan edo beste medio batzuetan gertatzen den bezala, generoka ere sailka daitezke komikiak. Generoen sailkapena egiterakoan, nagusiki komikian jorratzen den gaia kontuan hartzen bada ere, ez da hau elementu bakarra: irudien tratamendua, hau da, grafismoa, estiloa edota argia ere esanguratsuak dira genero bakoitzean. Sarritan genero bakoitzak, istorioak bere modu propioan kontatu ohi ditu. Esaterako, beldurrezko komikietan kolore ilunak nagusitzen diren bitartean, abenturetako komikietan kolore sorta biziago bat topatu ohi da."}, {"text_idx": "#000095", "text": "Liburutegian 20 genero inguru bereiztu eta identifikatu ditugu: zientzia fikziozkoak, historikoak, umorezkoak e.a. Erakusketa honetan guztien artetik erreferentziazko genero multzo bat aukeratu dugu, batzuk oso potolo eta esanguratsuak dira, eta beste batzuk bitxi eta txikiagoak."}, {"text_idx": "#000096", "text": "Genero bakoitzari eskaini zaion esparruan honakoa ikus daiteke: genero bakoitzeko komiki zaharrenetarikoak zein berrienak, hizkuntza bat baino gehiagotan, formatu anitzetan, bertan ekoitziak zein kanpokoak."}, {"text_idx": "#000101", "text": "Eta... inork oraindik egitasmoan izenik eman ez badu, jakin Euskaraldiko Koordinazio Orokorrak belarriprest zein ahobizi izateko izen emate epea azaroak 24ra arte zabalduta mantenduko duela. Hemen izena emateko esteka."}, {"text_idx": "#000102", "text": "Igantziko eta beste zenbait artxibotako harribitxien ingurukoak"}, {"text_idx": "#000103", "text": "Erran.eus-ek Ereiteneko bi langile elkarrizketatu ditu Igantziko artxiboan topatutako agiri bat aitzakitzat hartuta. Hauxe da egin dieten elkarrizketa."}, {"text_idx": "#000110", "text": "Zaila da dokumentu bakarra aukeratzea. Asko dira edukiagatik, baliogatik edo momentuagatik gogoratzen ditugunak. Aukeratzen hasita aipatu ditzakegu Asteasuko Artxiboan gordeta dauden XVII. eta XVIII. mendeetako auziak (irainak, erailketak, bortxaketak, lapurretak,...), Baztanen dagoen auzi batetan aurkitutako karta-jokoan aritzeko karta bat (tranpatan omen zebiltzan), Uxueko liburu batean ikusi ditugun marrazkiak (XVIII.mende bukaerako janzkera jasotzen dutenak)."}, {"text_idx": "#000111", "text": "Hemen Igantzin, zein dokumentu iruditu zaizue bitxiena?"}, {"text_idx": "#000113", "text": "Zerbait gehiago aipatu nahi baduzue..."}, {"text_idx": "#000114", "text": "Artxiboak antolatzea eta informazioa eguneratua izatea funtsezkoa da bertze ekimenak abiatu ahal izateko. Lehenik eta behin, udalaren zein auzokoen eskubide eta betebeharrak aldarrikatzeko eta gauzatzeko; gardentasunarekin bat egiten du horrek. Bigarrenik, tokiko komunitateen sena indartzeko, herrien bilakaera laguntzen baitu honek. Biek ala biek etorkizunari so egiten diote, iraganean eta orainaldian abiatu arren. Horregatik da garrantzitsua."}, {"text_idx": "#000115", "text": "*Irudiak eta testua Tipi-Taparenak dira"}, {"text_idx": "#000116", "text": "Bere txikitasunean, herriko liburutegia etengabe eraldatzen ari da."}, {"text_idx": "#000117", "text": "Liburutegia berdintasunean erabiltzeko gunea da, ikastea, irakurtzea, sortzea... mundua hobeto ulertzeko gunea."}, {"text_idx": "#000119", "text": "Nazioartean ospatzen den liburutegiaren eguna den honetan, gazteentzako irakurgaiak berritzeko eta irakurketa berriak ekartzeko esfortzua egin du udalak. Gazteen irakurzaletasuna eta jakin mina helduen gustuen arabera beharrean, gazteen gustuan oinarrituko bagenu?"}, {"text_idx": "#000123", "text": "Liburutegian sartzearekin batera Bidaia agentzia topatuko dugu. Erabiltzaileak nora bidaiatu nahi duen aukeratu ahal izango du, eta horretarako bidaia txartela izango du eskuragarri. Horren atzean dagoen liburuak edota pelikulak bidaiatzen lagunduko die erabiltzaileei."}, {"text_idx": "#000125", "text": "\u2013 Erabiltzaileek utzitakoak: Erabiltzaileek dokumentu barruan utzitako gauzekin: marrazkiak, bidaia txartelak, errezetak..."}, {"text_idx": "#000126", "text": "\u2013 Liburutegietako orri markatzaileak: hainbat bitxikeri bildu ditugu azken urteetan"}, {"text_idx": "#000127", "text": "Putzuaren inguruan Liburutegia gaia edota aipatzen den dokumentuen bilduma jarriko dugu denon eskuragarri mailegurako prest."}, {"text_idx": "#000130", "text": "Urriaren 24an Liburutegia kalera. Goizean zehar San Pedro kalean egongo da Liburutegia. Honekin gure liburutegiak ateak zabalik dituela adierazi nahi dugu, eta gu ere erabiltzaileengana hurbiltzeko gogoz gaudela. Postuan maileguak eta bazkide berriak egiteko aukera izango da (eguraldiaren baitan)."}]